Author: koki
Company: Abyss Studios, Ltd.

Vyhodnotenie medzirezortného pripomienkového konania

Koncepcia zabezpečenia a zavedenia DRG systému 

Spôsob pripomienkového konania | z dôvodu naliehavosti
Počet vznesených pripomienok, z toho zásadných | 20  / 9
Počet vyhodnotených pripomienok | 20
Počet akceptovaných pripomienok, z toho zásadných | 20  / 9
Počet čiastočne akceptovaných pripomienok, z toho zásadných | 0  / 0
Počet neakceptovaných pripomienok, z toho zásadných | 0  / 0
Rozporové konanie (s kým, kedy, s akým výsledkom) |
Počet odstránených pripomienok |
Počet neodstránených pripomienok |

Sumarizácia vznesených pripomienok podľa subjektov
Č. | Subjekt | Pripomienky do termínu | Pripomienky po termíne | Nemali pripomienky | Vôbec nezaslali
1 . | Ministerstvo spravodlivosti Slovenskej republiky | | | x |
2 . | Ministerstvo vnútra Slovenskej republiky | | | x |
3 . | Ministerstvo financií Slovenskej republiky | | 3 (2o,1z) | |
4 . | Ministerstvo kultúry Slovenskej republiky | | | x |
5 . | Ministerstvo hospodárstva Slovenskej republiky | 2 (2o,0z) | | |
6 . | Ministerstvo dopravy, výstavby a regionálneho rozvoja Slovenskej republiky | 1 (1o,0z) | | |
7 . | Ministerstvo pôdohospodárstva a rozvoja vidieka Slovenskej republiky | | | x |
8 . | Ministerstvo výstavby a regionálneho rozvoja Slovenskej republiky | | | | x
9 . | Ministerstvo obrany Slovenskej republiky | | | x |
10 . | Ministerstvo zahraničných vecí Slovenskej republiky | | | x |
11 . | Ministerstvo práce, sociálnych vecí a rodiny Slovenskej republiky | | | x |
12 . | Ministerstvo životného prostredia Slovenskej republiky | | | x |
13 . | Ministerstvo školstva, vedy, výskumu a športu Slovenskej republiky | | | x |
14 . | Ministerstvo zdravotníctva Slovenskej republiky | 10 (4o,6z) | | |
15 . | Podpredseda vlády SR pre ľudské práva a národnostné menšiny | | | | x
16 . | Centrum pre medzinárodnoprávnu ochranu detí a mládeže | | | | x
17 . | Ústredie práce, sociálnych vecí a rodiny | | | | x
18 . | Odbor vládnej agendy Úradu vlády | | | | x
19 . | Európske spotrebiteľské centrum | | | | x
20 . | Štátny dopravný úrad | | | | x
21 . | Odbor verejného obstarávania | | | | x
22 . | Odbor právnych služieb a odvolacích konaní | | | | x
23 . | Protimonopolný úrad Slovenskej republiky | | | x |
24 . | Združenie miest a obcí Slovenska | | | x |
25 . | DÔVERA zdravotná poisťovňa, a.s. | 4 (2o,2z) | | |
26 . | Úrad vlády Slovenskej republiky | | | x |
| SPOLU | 17 (9o,8z) | 3 (2o,1z) | 12 | 9

Vyhodnotenie vecných pripomienok je uvedené v tabuľkovej časti.

Vysvetlivky  k použitým skratkám v tabuľke:
O – obyčajná | A – akceptovaná
Z – zásadná | N – neakceptovaná
| ČA – čiastočne akceptovaná

Subjekt | Pripomienka | Typ | Vyh. | Spôsob vyhodnotenia

MF SR

doložka vybraných vplyvov 
Z dôvodu, že predložený návrh má negatívny vplyv na rozpočet verejnej správy žiadam doložku vybraných vplyvov vypracovať v súlade s Jednotnou metodikou na posudzovanie vybraných vplyvov. Kvantifikácie vplyvov na rozpočet žiadam rozčleniť osobitne na zdroje štátneho rozpočtu, EÚ zdroje a spolufinancovanie. Zároveň žiadam uviesť jednoznačné zdrojové krytie predpokladaných výdavkov.

Z

A

Doložka vybraných vplyvov bola dopracovaná, a na základe rokovania s MF SR bolo dohodnuté zdrojové krytie zabezpečenia a zavedenia DRG systému v SR.

MF SR

vlastný materiál 

Z textu vlastného materiálu odporúčam vypustiť časový harmonogram procesov na str. 9 až 10, nakoľko je súčasťou prílohy č. 1 predloženej koncepcie.

O

A

Časový harmonogram procesov vypustený.

MF SR

všeobecne 
V prípade, že projekt nebude financovaný z prostriedkov Európskej únie a rozpočtu Úradu pre dohľad nad zdravotnou starostlivosťou, s návrhom bude možné súhlasiť až po dosiahnutí dohody o financovaní v rámci prípravy návrhu rozpočtu verejnej správy na roky 2012 až 2014.

O

A

Na základe rokovania s MF SR bolo dohodnuté zdrojové krytie zabezpečenia a zavedenia DRG systému v SR.

MH SR

K Doložke vybraných vplyvov 
Upozorňujeme predkladateľa, že v zmysle Jednotnej metodiky na hodnotenie vybraných vplyvov (ďalej „jednotná metodika“) a Legislatívnych pravidiel vlády je potrebné každý materiál, ktorým nie je transponovaná legislatíva EÚ do národnej legislatívy, pred jeho plánovaným predložením na medzirezortné pripomienkové konanie poslať gestorom metodiky najprv na predbežné pripomienkové konanie (PPK). V prípade predloženého materiálu PPK prebieha súbežne s procesom medzirezortného pripomienkového konania, čo je v rozpore so so základnými procesnými postupmi, stanovenými jednotnou metodikou.

O

A

Úrad prerokoval doložku vybraných vplyvov so všetkými gestormi a ich stanoviská sú uvedené v doložke vybraných vplyvov, ktorá je súčasťou materiálu predkladaného Vláde SR.

MH SR

K Doložke vybraných vplyvov 
Odporúčame v tabuľke A.2. označiť i negatívne vplyvy na podnikateľské prostredie, pretože podľa nášho názoru návrh koncepcie nepredstavuje iba pozitívne vplyvy. Všetky vplyvy odporúčame identifikovať v analýze vplyvov na podnikateľské prostredie. 

Odôvodnenie: Negatívny vplyv na podnikateľské prostredie môže vzniknúť v oblasti zavádzania pilotného projektu DRG, ktorý vyžaduje proces prípravy a testovania zdravotných výkonov. V ďalšom možno predpokladať náklady na vzdelávanie, na administratívnu prípravu všetkých parametrov a na zabezpečenie príslušných informačných systémov. Zavedenie zmien v úhradách jednotlivých zdravotných výkonov resp. nový platobný mechanizmus môže viesť k výraznejšej realokácii zdrojov medzi jednotlivými typmi poskytovateľov (čiže súkromnými a verejnými), čo možno vnímať ako negatívum. Zavedenie DRG môže byť pozitívom najmä pre subjekty, ktoré robia náročnejšiu medicínu. Rýchlosť zmien bude závisieť od postoja všetkých subjektov (súkromných i verejných), od ich podielu na financovaní a tvorbe systému DRG, čo môže proces jeho zavádzania urýchliť, ale aj spomaliť.

O

A

V tabuľke A.2. sú vyznačené i negatívne vplyvy na podnikateľské prostredie. Negatívne vplyvy sa môžu objaviť, nie však v procese prípravy a testovania zdravotných výkonov. Negatívne vplyvy by sa mohli objaviť, ak by na implementáciu projektu nemal úrad k dispozícii dostatok zdrojov. Čo sa týka zmeny úhradového mechanizmu po zavedení DRG, môže dôjsť k realokácii zdrojov - ako dôsledku objektívnejšieho a spravodlivejšieho úhradového mechanizmu, ktorým DRG je. Napriek tomu, že na niektoré subjekty s menšou výkonnosťou a nižšou efektívnosťou môže mať zavedenie DRG systému negatívny vplyv, celkovo na podnikateľské prostredie aj tento dopad môže vplývať pozitívne.

MDVaRR SR

materiálu 
odporúčame na str. 2 materiálu uviesť celý neskrátený názov zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov, zaviesť jeho legislatívnu skratku a na ďalších stranách 7, 9, 10, 11, 13 odporúčame používať legislatívnu skratku namiesto neúplnej citácie zákona.

O

A

Celý materiál bol upravený v zmysle pripomienky.

MZ SR

k uzneseniu 
1) V návrhu uznesenia pre vládu SR sa uvádza, že vláda schvaľuje zavedenie DRG ako jediného úhradového mechanizmu pre zdravotnícke zariadenia. Každopádne v materiáli nie je spôsob určenia úhradového materiálu vôbec predstavený. Nakoľko sa jedná o na prosto kľúčový aspekt zavedenia DRG (výber DRG je technická záležitosť) je potrebné v materiáli ho rozpracovať. Túto pripomienku považujeme za nesmierne dôležitú.

Z

A

Návrh uznesenia je upravený a materiál dopracovaný o prílohu 3, ktorá rozpracúva spôsob určovania úhradového mechanizmu DRG.

MZ SR

vlastnému materiálu 
2) DRG nikde na svete nie je výlučným úhradovým mechanizmom, nakoľko nedokáže spoľahlivo identifikovať extrémne finančne náročnú liečbu v ťažkých prípadoch. Považujeme preto za potrebné ponechať možnosť výnimky v ojedinelých prípadoch ako aj rozpracovanie kritérií v akých prípadoch a akým mechanizmom sa bude mimoriadne náročná zdravotná starostlivosť uhrádzať. V opačnom prípade bude ohrozená zdravotná starostlivosť v náročných situáciách.

Z

A

Pripomienka zapracovaná v prílohe 3 materiálu. Riadiaci výbor DRG sa zhodol v princípe, že DRG systém bude používaný celoplošne v rámci ústavnej zdravotnej starostlivosti ako úhradový mechanizmus pri všetkých prípadoch, kde je jeho použitie reálne, t.j. aplikovateľné.

MZ SR

k vlastnému materiálu 
3) K časti, ktorá sa týka problematiky a vyjadrenia „certifikované vzdelávanie v diferencovaných moduloch“ si dovoľujeme uviesť, že uvedené vyjadrenie nie je zakomponované v nariadení vlády č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností. Z tohto dôvodu odporúčame, aby vzdelávanie malo názov „vzdelávanie v DRG systéme v diferencovaných moduloch“ a následne vydávať potvrdenie, osvedčenie, v prípade uverejnenia v sústave certifikovaných pracovných činností v nariadení vlády aj certifikát.

Z

A

Pripomienka je zapracovaná v materiáli.

MZ SR

vlastnému materiálu 
4) Tiež v časti „Normotvorné zmeny“ prvý bod v ktorom sa navrhuje „rozšíriť kompetencie ÚDZS o vydávanie akreditácií na vzdelávanie“ - akreditáciu vzdelávania zdravotníckych pracovníkov upravuje § 40 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov. V zmysle uvedeného nie je možné, aby o akreditácii certifikačných študijných programov rozhodoval ÚDZS. Ak mal predkladateľ na mysli, že bude jediný orgán, ktorý bude zabezpečovať vzdelávanie v systéme DRG, toto je možné už aj v súčasnom období predložením programu sústavného vzdelávania na akreditačnú komisiu MZ SR.

Z

A

Pripomienka je zapracovaná v materiáli.

MZ SR

k vlastnému materiálu 
5) Na str. 12 - v časti „Vzdelávanie zdravotníckych pracovníkov“ navrhujeme text upraviť nasledovne: 
Vzdelávanie zdravotníckych pracovníkov 
Veľmi dôležitým prvkom implementácie DRG systému a jeho úspešnej prevádzky je vzdelávanie užívateľov systému. Zahraničné skúsenosti nasvedčujú, že podcenenie vzdelávania (najmä v oblasti korektného používania klasifikácie – kódovania) má vážne dopady na funkčnosť DRG systému. V neposlednom rade je vzdelávanie nevyhnutné pre efektívne udržiavanie a rozvíjanie DRG systému. Vzdelávanie by malo byť plošné a pomerne rozsiahle, čo treba brať do úvahy pri tvorbe rozpočtu. 
Vzdelávací proces bude pozostávať zo zostavenia vzdelávacích materiálov, metodík a prípravu lektorov, samotného vzdelávania a vydania potvrdenia o účasti na sústavnom vzdelávaní v DRG systéme. 
Projekt vzdelávania po implementácii DRG systému je predpokladom: 
- pre správne a odborné používanie systému DRG, 
- pre trvalú udržateľnosť projektu DRG, 
- skvalitnenia kontrolných mechanizmov vykazovania / kódovania poskytovateľov zdravotných poisťovní. 
Poskytovateľ ústavnej zdravotnej starostlivosti bude naďalej „kódovať“ prostredníctvom zdravotníckych pracovníkov, avšak v rámci zamestnancov vyčlení odborníka, ktorý absolvuje odborné vzdelávanie za účelom získania statusu odborne spôsobilej osoby /metodik/. Metodik poskytovateľa bude odborne usmerňovať zamestnancov poskytovateľa v oblasti využívania DRG systému a bude niesť zodpovednosť za správnosť vykazovania. Vzdelávanie zamestnancov poskytovateľa bude sporadické. Vzdelávanie metodikov na úrovni poskytovateľov zdravotnej starostlivosti ako aj zamestnancov zdravotných poisťovní bude systematické, nadväzujúce na zmeny v DRG systéme. 
Zdôvodnenie: 
Vzdelávanie v jednotlivých moduloch by malo byť rozdelené podľa nášho názoru pre: 
- zamestnancov poskytovateľov ústavnej zdravotnej starostlivosti, ktorí budú „kódovať“ zdravotnú starostlivosť a 
- metodikov, ktorí budú usmerňovať a kontrolovať uvedené činnosti. 
ÚDZS si môže aj toho času požiadať o akreditáciu modulovo orientovaného vzdelávacieho programu v DRG systéme pre vybrané skupiny zamestnancov a zdravotníckych pracovníkov.

Z

A

Materiál je upravený v zmysle pripomienky.

MZ SR

k vlastnému materiálu 
6. 1. V štátnom rozpočte kapitoly Ministerstva zdravotníctva SR v roku 2011 nie sú na daný účel rozpočtované finančné prostriedky. Návrh rozpočtu na roky 2012 až 2014 je v štádiu rokovaní s Ministerstvom financií SR a nie je možné v tejto fáze prípravy rozpočtu potvrdiť finančnú účasť MZ SR na danom projekte v nasledujúcich rokoch. 

6. 2. Doložku vybraných vplyvov je potrebné upraviť aj z pohľadu vplyvu na rozpočet verejnej správy (štátny rozpočet).

Z

A

Berieme na vedomie.

MZ SR

k predkladacej správe 
7. 1. V predkladacaj správe prvú vetu navrhujeme upraviť nasledovným spôsobom: 
V súčasnej dobe je DRG systém v odborných kruhoch a vo svete považovaný za najobjektívnejší, najtransparentnejší a najspravodlivejší systém financovania nemocníc ústavných zdravotníckych zariadení). 
V budúcnosti môže byť vypracovaný ešte sofisitikovanejší a transparentnejší model, ktorý viac zohľadní aj ďalšie iné aspekty financovania zdravotníckych zariadení, ktoré tento systém nie je schopný zatiaľ riešiť.

O

A

Materiál je upravený v zmysle pripomienky.

MZ SR

k predkladacej správe  
V druhej vete nahradiť slovo produkciu za vhodnejší výraz – „činnosť“, nakoľko slovo produkcia sa skôr používa vo výrodných procesoch. DRG systém meria a vyhodnocuje činnosť nemocníc.

O

A

Materiál je upravený v zmysle pripomienky.

MZ SR

k predkladacej správa 
7. 3. Tiež odporúčame vytvoriť zoznam skratiek a špecifických výrazov, tiež navrhujeme preložiť niektoré anglické výrazy do slovenského jazyka.

O

A

Materiál je upravený v zmysle pripomienky.

MZ SR

k predkladacej správe 
7. 4. Uviesť v materiáli aj slovenský preklad anglického slovného spojenia, ktoré sa všeobecne používa v odbornom materiáli napr.: Diagnosis related groups – výrazom Spriaznené skupiny diagnóz, alebo iným ešte vhodnejším výrazovým ekvivalentom

O

A

Pripomienka je zapracovaná v materiáli.

Dôvera zp a.s.

Všeobecná pripomienka k návrhu koncepcie 
Na mnohých miestach návrhu koncepcie sa vo vlastnom materiály a prílohách používajú skratky „ZP“, „PZS“ a pod. Dovoľujeme si navrhnúť uviesť v návrhu koncepcie buď zoznam použitých skratiek alebo skratky zadefinovať cez legislatívne skratky alebo ich rozpísať. Použité skratky nemusia byť zrozumiteľné pre osoby z iného ako zdravotníckeho prostredia.

O

A

V úvode materiálu je zapracovaný zoznam skratiek

Dôvera zp a.s.

Pripomienka k návrhu uznesenia vlády 
Dovoľujeme si navrhnúť vypustiť z bodu A.1. návrhu uznesenia vlády slovo „jediného“ alebo ho nahradiť iným výrazom, napríklad slovom „hlavného“ alebo „dominantného“. 

Odôvodnenie: Podľa nášho názoru nie je DRG systém jediným úhradovým mechanizmom pre zdravotnícke zariadenia ústavnej starostlivosti, pretože podľa zahraničných skúseností častokrát nepokrýva všetky typy poskytovanej starostlivosti, najmä náklady na dlhodobú a psychiatrickú starostlivosť, vysoko nákladné prípady, vzdelávanie a výskum. 
Rovnako je takto koncipované navrhované znenie v rozpore s platnou právnou úpravou, ktorá umožňuje voľnosť v rokovaniach aj uzatváraniach zmlúv medzi zdravotnými poisťovňami a poskytovateľmi zdravotnej starostlivosti. 
Uznesenie vlády nemôže ukladať povinnosti tretím subjektom s výnimkou jej podriadených orgánov.

Z

A

Návrh uznesenia vlády je upravený.

Dôvera zp a.s.

Pripomienky k vlastnému materiálu 
1. Dovoľujeme si nahradiť nasledujúce uvedené podčiarknuté slová/číslice v termínoch „jediná platba, jediný úhradový mechanizmus, 100% zdroj financovania nemocníc, 100% úhradový mechanizmus“ a termínoch s rovnakým významom termínom „hlavný“ alebo „dominantný“. 

Odôvodnenie: Podobne, ako sme uviedli pri predchádzajúcej pripomienke, nepredstavuje podľa nášho názoru DRG systém jediný úhradový mechanizmus. Dlhodobú a psychiatrickú starostlivosť môžu poskytovať aj rôzne typy poskytovateľov zdravotnej starostlivosti. Termín poskytovateľ akútnej starostlivosti nie je možné preto jednoznačne zadefinovať. DRG systém sa rovnako nehodí na hradenie vysoko nákladných prípadov, vzdelávania a výskumu. 
Rovnako ako uvádzame vyššie je takto navrhované znenie v rozpore s platnou právnou úpravou, ktorá umožňuje voľnosť v rokovaniach aj uzatváraniach zmlúv medzi zdravotnými poisťovňami a poskytovateľmi zdravotnej starostlivosti. 
Z hľadiska potreby reagovať na vstup nových technológií na trh je potrebné ponechať zdravotným poisťovniam a poskytovateľom zdravotnej starostlivosti možnosť dohodnúť sa aj na iných, doplnkových spôsoboch hradenia poskytovanej zdravotnej starostlivosti. 
Túto pripomienku považujeme za zásadnú.

Z

A

Materiál je upravený v zmysle pripomienok.

Dôvera zp a.s. | 2. Dovoľujeme si v závere upozorniť, v nadväznosti na prebiehajúce medzirezortné pripomienkové konanie k návrhu nariadenia vlády Slovenskej republiky, ktorým sa vydáva Zoznam zdravotných výkonov, aby sa Zoznam najmä v časti zdravotných výkonov ústavnej starostlivosti okrem jeho prípravy v súlade s vybraným systémom DRG, v navrhovanej účinnosti časovo zosúladil so zavedením DRG systému na Slovensku. Uvedomujeme si, že každý z materiálov pripravuje iný subjekt, avšak vidíme ako problematické, ak by sa návrh nariadenia vlády prijal skôr a v podobe aká by vyžadovala zásadné zmeny pre všetky subjekty v oblasti zdravotníctva a po zavedení DRG by sa musel opätovne pretvoriť. Vnímame ako nevyhnutné, aby v tomto prípade boli takéto zásadné zmeny vykonané v rovnakých časových a obsahovo zosúladených podobách. | O | A | Predkladateľ materiálu vo svojom stanovisku v MPK k Zoznamu zdravotných výkonov takéto pripomienky uviedol ako zásadné. Zavedenie DRG systému so sebou prináša aj používanie Zoznamu zdravotných výkonov v inej štruktúre ako je v súčasnosti používaný, alebo aj pripravovaný katalóg. Úrad pri príprave Koncepcie zabezpečenia a zavedenia DRG systému spolupracuje s MZ SR a tiež sa zúčastnil k uvedenej problematike na rokovaniach s MZ SR.